Γναίος Κορνήλιος Λέντουλος Γαιτουλικός (ύπατος το 26)

Ο Γναίος Κορνήλιος Λέντουλος Γαιτουλικός, λατιν.: Gnaeus Cornelius Lentulus Gaetulicus (απεβ. το 39 μ.Χ.) ήταν Ρωμαίος συγκλητικός και στρατηγός. Ήταν τακτικός ύπατος το έτος 26 με συνάδελφο τον Γάιο Καλβίσιο Σαβίνο. Ο Γαετουλικός ενεπλάκη σε μια συνωμοσία εναντίον του Αυτοκράτορα Καλιγούλα, και μετά την ανακάλυψή του εκτελέστηκε.

 Καταγωγή 
Ήταν γιος του Κόσσου Κορνήλιου Λέντουλου, υπάτου το 1 π.Χ. Τα αδέλφια του περιλαμβάνουν τον Κόσσο Κορνήλιο Λέντουλο, ύπατο το 25, και την Κορνηλία, σύζυγο τού συναδέλφου του υπάτου Καλβίσιου Σαβίνου.  Μαρτυρείται ότι νυμφεύτηκε την Απρονία, την κόρη του Λεύκιου Απρόνιου, από την οποία απέκτησε μία κόρη και τουλάχιστον τρεις γιους: τον Γναίο Κορνήλιο Λέντουλο Γαιτουλικό, ύπατο το 55, τον Κόσσο Κορνήλιο Λέντουλο Γαιτουλικό και τον Δέκιμο Σιλανό Γαιτουλικό.

 Βιογραφία 
Ο Ρόναλντ Σάυμ περιγράφει την οικογένεια των Κορνηλίων Λεντούλων ότι διακρίνονται για «μετριότητα και επιβίωση».  Ωστόσο, ο Γαιτουλικός ξεχωρίζει από αυτούς, φέρνοντας «τους Λέντουλους σε φήμη και κίνδυνο» με το να γίνει οπαδός τού πραιτωριανού έπαρχου Σηιανού. Αυτό εδραιώθηκε με τον αρραβώνα της κόρης του Γαετουλικού με έναν από τους γιους του Σηιανού.  Η υποστήριξη ενός πατρικίου ανταμείφθηκε από τον φιλόδοξο Σηιανό, πρώτα με την υπατεία του έτους 26, και αργότερα με τον διορισμό του λεγάτου αντικαταστάτη του πραίτωρα (legatus pro praetore) δηλ. κυβερνήτη της αυτοκρατορικής επαρχίας της Άνω Γερμανίας το έτος 29, πιθανώς διαδοχικά τού αδελφού του, Κόσσου Κορνήλιου Λέντουλου (υπάτου το 25).

Με την πτώση και το τέλος του Σηιανού το έτος 31, όχι μόνο σκοτώθηκε η οικογένεια του πραιτωριανού έπαρχου, αλλά πολλοί από τους υποστηρικτές του είτε εξορίστηκαν, είτε δολοφονήθηκαν. Ο Γαιτουλικός καταγγέλθηκε από έναν συγκλητικό, που είχε αποκτήσει το αξίωμα του αγορανόμου (aedile), τον Αβούδιο Ρούσο, αλλά η μήνυση γύρισε μπούμερανγκ στον Αβούδιο: ο ενάγων (delator) εκδιώχθηκε από τη Ρώμη. Ο Τάκιτος σημειώνει ότι ο Γαετουλικός «μόνος όλων των συνδεδεμένων με τον Σηιανό, ζούσε με ασφάλεια και με μεγάλη εύνοια».  Ο Γαετουλικός ήταν πολύ ασφαλής στη θέση του στην Άνω Γερμανία: ήταν δημοφιλής στα στρατεύματά του για την καλοσύνη και τη μετριοπαθή πειθαρχία του, ενώ ο πεθερός του Aπρόνιος κυβερνούσε την παρακείμενη επαρχία Κάτω Γερμανία.  Ο Τάκιτος αναφέρει περαιτέρω μια φήμη, ότι ο Γαιτουλικός και ο Αυτοκράτορας Τιβέριος είχαν καταλήξει σε συνεννόηση: ο κυβερνήτης τού είχε στείλει μια επιστολή, υπενθυμίζοντας στον Αυτοκράτορα ότι είχε ευθυγραμμιστεί με τον Σηιανό με τη συμβουλή τού Αυτοκράτορα, όχι με δική του επιλογή, δεν είχε κανένα ρόλο στην υπόθεση που οδήγησε στην καταστροφή του Σηιανού, και ότι θα παρέμενε πιστός, όσο έμενε ανενόχλητος στην Άνω Γερμανία. 

Ο Γαιτουλικός παρέμεινε κυβερνήτης μετά το τέλος τού Τιβέριου, στη βασιλεία του Καλιγούλα, όταν ένα λάθος βήμα το έτος 39 του πρώτου τον κατέλυσε. «Η όλη υπόθεση είναι μυστηριώδης, τα στοιχεία ασύνδετα και αποσπασματικά», γράφει ο Ρόναλντ Σάυμ.  Ο Σάυμ εξετάζει τις πρωτογενείς πηγές --στις οποίες περιλαμβάνονται ο Σουητόνιος και ο Δίων Κάσσιος-- και παρέχει τα ουσιαστικά στοιχεία. Τον Σεπτέμβριο του 39, ο Καλιγούλας έφυγε από τη Ρώμη και προχώρησε στο Μογουντιάκον, την πρωτεύουσα της Άνω Γερμανίας, συνοδευόμενος από τις αδελφές του και τον Μ. Αι. Λέπιδο. Όταν έφτασε στο Moγουντιάκον, ο Γαιτουλικός ήταν ένας από τους πολλούς που εκτελέστηκαν, στην περίπτωσή του λόγω της δημοτικότητάς του στους στρατιώτες του. Ο Λέπιδος εκτελέστηκε από έναν τριβούνο, ενώ η Αγριππίνα και η Λιβίλλα εξορίστηκαν στα Ποντιανά Νησιά (δυτικά της Νάπολης).  Στις 27 Οκτωβρίου η είδηση των κακών σχεδίων (nefaria consilia) είχε φθάσει στη Ρώμη, όταν οι αδελφοί των αγρών (fratres arvales) εόρτασαν ευχαριστίες για την καταστολή της. 

 Συγγράμματα 
Ο Γαιτουλικός είχε επίσης λογοτεχνική κλίση. Έγραψε μια ιστορία ή ένα σύνολο απομνημονευμάτων, που ο Σουητόνιος χρησιμοποίησε ως πηγή για τους Βίους των Καισάρων (De vita Caesarum) και ο Τάκιτος για τα Χρονικά του. Αναφέρεται ονομαστικά στο έργο του Σουητόνιου Βίος του Καλιγούλα (Γάιος) 8. Το παρωνύμιό του "Γαιτουλικός" εμφανίζεται σε εννέα ποιήματα στην Ελληνική Ανθολογία, και ο Ρόναλντ Σάυμ προσδιορίζει αυτόν τον Γαιτουλικό ως συγγραφέα, αν και ο Σάυμ παραδέχεται ότι "ορισμένοι, είναι αλήθεια, ωθούνται να αμφισβητήσουν την συγγραφική του ιδιότητα."  Είναι γνωστό ότι έγραψε μερικούς ερωτικούς στίχους, γιατί ο Μ. Β. Μαρτιάλης τον αναφέρει ως προηγούμενο για την ελεύθερη χρήση της γλώσσας.

Υποστήριξε επίσης ότι ο τάφος του Αρχίλοχου στοιχειώνεται συνεχώς από σφήκες. 

 Παραπομπές 

Κατηγορία:Ύπατοι της Ρωμαϊκής Αυτοκρατορίας
Κατηγορία:Ρωμαίοι ποιητές
Κατηγορία:Εκτελεσθέντες Αρχαίοι Ρωμαίοι
Κατηγορία:Αρχαίοι Ρωμαίοι στρατηγοί